钦定古今图书集成/方舆汇编/职方典/第1436卷 > 《苍梧即事》徐棻
## 钦定古今图书集成/方舆汇编/职方典/第1436卷 > 《苍梧即事》徐棻

山色连苍汉，江流绕郡城。往来横渡口，强半广州声。

二

出郭无车马，扶桡有女郎。巳看浮桂水，犹指渡浔阳。

三

经行七百里，凭眺万千山。不信他乡远，才过双树间。

四

当杯酣寄酒，汲井漱冰泉。咫尺违《勾漏》，空令怀《稚川》。

五

旌旗沿岸出，薏苡逐车来。矍铄铜船将，营荒半草莱。

六

诛茅临水曲，编竹住溪流。歌舞春城暮，烟花自一州。

七

八

一水狂奔马，三江不辨牛。寒涛六七月，半没系龙洲。

九

残栋烟犹紫，颓垣烬尚封。相逢悲烂额，愁对祝融峰。

十

扼险开雄镇，当关借重臣。几番貔虎士，更戊往还频。

十一

乱竹斑凝砌，疏梧翠满庭。月明湘水上，谁起帝妃灵。

十二

地僻鸟啼树，庭空吏放衙。西河言偃室，惟种碧桃花。